Wiċċ Sarah Camilleri huwa familjari ma' ħafna Maltin u Għawdxin. Hija attriċi brava mmens, li rajnieha kemm f'rappreżentazzjonijiet fuq il-palk, kif ukoll f'diversi serje fuq it-televixin. Staqsejnieha xi mistoqsijiet relatati mal-karriera tagħha u l-irwol tagħha bħala omm u t-tweġibiet tagħha kienu interessanti ħafna! Grazzi għal ommi li bgħatitni nitgħallem iż-żfin ta' erba' snin, irbatt qalbi ma' kull tip ta' arti. L-ewwel u qabel kollox iż-żfin. Studjajt il-ballet klassiku, jazz, dak kontemporanju, tap, national, lyrical u character dance għal parti kbira minn ħajti u fost oħrajn kont nieħu sehem u nikkorjografa Musicals. Fil-Musicals wieħed irid jamalgama il-kant u r-reċtar maż-żfin u minn hemmhekk irrealizzajt il-passjoni li għandi għal din l-arti. Ridt insir naf aktar u ddeċidejt nistudja r-reċtar u anke l-pedagoġija biex b'hekk sirt għalliema tad-drama. Hemm ħafna li huma għal qalbi, partikolarment "Is-Salib tal-Fidda", forsi għax kien l-ewwel wieħed b'parti prinċipali, u anke għax kien meħud minn ktieb klassiku u tal-epoka, li lili taffaxxinani ħafna. Kont qed naħdem mal-attur u direttur bravu Ray Calleja u li tgħallimt ħafna mingħandu. Importanti ħafna għalija li meta nieħu sehem f'xi ħaġa tkun b'xi mod esperjenza ta' tagħlim. Ma nistax ma nsemmix ukoll "Tereża", li għalkemm kienet partikolarment diffiċli peress li kienet tintwera kuljum, u allura kien ikolli sigħat twal ta' filming, iltqajt ma' ħafna nies li missewli qalbi u għamluli ħafna kuraġġ, bħal nies morda l-isptar u anzjani li kontinwament kienu jgħiduli kemm inżommilhom kumpanija u nagħtihom enerġija. Dik għalija kienet ta' sodisfazzjoni kbir. Għalkemm it-televixin hu għal qalbi ħafna, bla dubju ta' xejn, nippreferi l-palk. Il-palk jagħtik reazzjoni iminenti tan-nies u dik tgħin ħafna lill-attur, apparti l-adrenalina li nħoss kull darba li nitla' fuq il-palk, avolja issa għandi ħafna esperjenza. Iżda l-iktar ħaġa li nħobb hi t-tranżizzjoni mill-iscript għall-palk, il-bini tal-karattru li nkun qed ninterpreta u t-taħriġ li jkollok tagħmel kemm individwalment, u anka mal-atturi l-oħra u mad-direttur. Bażikament, il-provi u l-istudju, li jinkludi anke riċerka, jagħmlu din it-tranżizzjoni. Imbagħad ovvjament il-prestazzjoni fuq il-palk, li din l-emozzjoni ma nibdilha ma xejn. Assolutament ma nistax ngħid li hi faċli, imma jien nemmen li meta trid xi ħaġa li tħobb fil-ħajja, taħdem għaliha u tagħmilha għax is-sagrifiċċji jiġu sekondarji. Ovvjament stajt nagħmel dan bl-għajnuna tal-ġenituri tiegħi Marceline u Raphael u ta' oħti Karen. Ħija Edward jgħix barra minn Malta, imma l-imħabba tal-familja għalih hija fundamentali. Tgħallimt inqassam il-ħin u tgħallimt ukoll nagħmel sitt affarijiet f'salt, minflok nistrieħ fil-brejks li jkolli. Inħobb inkun attiva u dan għalija huwa żvog fl-istess ħin. Ma nħobbx noqgħod kalma għal ħafna ħin. Ovvjament illum Liam għandu għoxrin sena u allura l-bżonn tiegħi f'ħajtu huwa differenti ħafna. Huwa indipendenti u jħobb id-drama ukoll u b'hekk nifhmu lil xulxin. Kull persuna għandha dritt u bżonn għal żvog personali. Kemm tista' tagħmel affarijiet u x'tagħmel hija xi ħaġa personali u kulħadd irid jara x'jista' jagħmel skont il-ħin liberu tiegħu. Iżda nemmen li kulħadd għandu bżonn xi tip ta' arti, sport jew passatemp. Jekk tkun persuna li tirsisti, taħdem għaliha u ssib ftit għajnuna, jirnexxielek issib iċ-ċans għalkollox. Il-moħħ għandu kontroll kbir fuqna. Importanti li tipprova tgħix ħajja sana kemm jista' jkun, tkun pożittiva, tinjora l-kummenti negattivi tan-nies u taħdem kemm tiflaħ għal dak li tixtieq. Hekk tiġi l-enerġija. Il-ħajja hija sfida u ħadd m'għandu jaqta' qalbu. Qas nista' nemmen li għalaqt għoxrin sena Liam, meta l-ewwel memorja tiegħek kif twelidt għadha stampata f'moħħi qisu lbieraħ! Jien nixtieqlek saħħa, imħabba u kuntentizza għal dejjem u nixtieq ngħidlek li dejjem se nkun hemm għalik. Int l-isbaħ rigal li qatt irċevejt u li qatt se nirċievi f'ħajti. Ħadd qatt ma jista' jeħodlok postok f'qalbi. Grazzi talli teżisti... Inħobbok bla qies.